作者:劉過
標題:沁園春
內容:問訊竹湖，竹如之何，如何未歸。道吳山越水，無非佳處，來無定止，去亦何之。莫是秋來，未能忘耳，心與孤雲相伴飛。愁無奈，但北窗寄傲，南澗題詩。人生萬事成痴。算世上久無公是非。恨雲臺突兀，無君子者，雪堂寥落，有美人兮。疏雨梧桐，微雲河漢，鐘鼎山林無限悲。陽山縣，是昌黎誤汝，汝誤昌黎。